《青城山歌送郭鲁瞻赴阙》
明代·王廷相

巫峡之西金天开，青城翠阙分蓬莱。白帝吹成五云气，素女削出莲花台。

莲花台阁中天起，五岳三山宛相似。绝巘翻回日月车，飞湍上接星河水。

飞湍绝巘相洄沿，岷江直与东瀛连。侧峰倒映蛾眉雪，浮云下入苍梧烟。

我临出日望沧海，紫气犹疑仙人在。三十碧峰莲花开，飞翠层岚荡灵彩。

金茎著花几回拂，玉简遗章不能读。游龙矫后玉潭空，归鹤重来海桑绿。

我客青城改岁华，君游丹阙早回车。东高峰顶春閒处，共揖丹丘弄彩霞。

作者简介：王廷相（1474-1544），字子衡，号浚川，世称浚川先生，河南仪封（今兰考）人，祖籍潞州。明代著名文学家、思想家、哲学家。王廷相幼年聪慧奇敏，好为文赋诗，且留心经史。《明史》称他“博学强记，精通经术、星历、舆图、乐律，河图洛书，周邵程张之书，皆有论驳” 。明孝宗时，与李梦阳、何景明等人，提倡古文，反对台阁体，时称“七子”（“前七子”）。 官至南京兵部尚书、都察院左都御史。谥“肃敏”。